Diari Oficial de la Generalitat Valenciana


Sumari del DOGV 5231, del 31-03-2006 (2006/3556)

RESOLUCIÓ de 17 de març de 2006, del president de l'Institut de la Petita i Mitjana Indústria de la Generalitat Valenciana (Impiva), per la qual es convoquen ajudes en el marc del pla de competitivitat de l'empresa valenciana per a l'exercici 2006.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5231

Data del DOGV
:   31-03-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/3556


Data del document
:   17-03-2006

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * ajuda pública
    * canvi tecnològic
    * suport econòmic
    * societat sense fins de lucre
    * ajuda a les empreses
    * mitjana empresa
    * competitivitat
    * petita empresa

RESOLUCIÓ de 17 de març de 2006, del president de l'Institut de la Petita i Mitjana Indústria de la Generalitat Valenciana (Impiva), per la qual es convoquen ajudes en el marc del pla de competitivitat de l'empresa valenciana per a l'exercici 2006. [2006/X3556]  
La Conselleria d'Empresa, Universitat i Ciència com a màxim òrgan encarregat de la direcció i execució de la política del Consell de la Generalitat Valenciana en matèria d'empresa, du a terme una política de diàleg i col·laboració amb els agents econòmics i institucionals encaminada a reforçar la competitivitat dels sectors empresarials de la Comunitat Valenciana, tant ja consolidats com emergents, en el context general de globalització de l'economia mundial.  
El primer resultat d'esta iniciativa política ho constituïx el Pla de Competitivitat de l'Empresa Valenciana concebut com una estratègia col·lectiva integrada per plans específics de caràcter sectorial. Cada un dels plans és el fruit del treball conjunt d'anàlisi i reflexió amb els agents econòmics del sector i constituïx al seu torn el marc per a la participació d'estos en el posterior desenrotllament de les actuacions decidides. En cada un dels plans s'efectua un diagnòstic de la situació; es reflectixen els reptes i oportunitats del sector; i es proposa un conjunt estructurat i quantificat de mesures per a avançar en els àmbits del desenrotllament de capacitats empresarials, la diversificació tecnològica i les noves oportunitats, així com en la promoció de xarxes d'innovació i tecnologia.  
La present Resolució ve a donar resposta per part del Govern Valencià a la necessitat de posar en marxa aquells projectes de caràcter empresarial que s'inserisquen dins de l'estratègia que configura el Pla de Competitivitat de l'Empresa Valenciana. La Conselleria d'Empresa, Universitat i Ciència, a través de l'Institut de la Petita i Mitjana Indústria de la Generalitat Valenciana, posa a disposició de xicotetes i mitjanes empreses i entitats sense ànim de lucre que presten servicis a les pimes, un conjunt de programes i actuacions de suport financer per al desenrotllament d'aquells projectes que formen part de les estratègies acordades en els Plans de Competitivitat. Tot això en el marc de la normativa vigent que regula esta matèria tant en l'àmbit de la Unió Europea com en el marc estatal.  
Per a la coordinació i execució del Pla de Competitivitat de l'Empresa Valenciana, la Conselleria d'Empresa, Universitat i Ciència, Mitjançant Una Orde de 29 de juliol del 2005, va crear l'Oficina per a la Gestió dels Plans de Competitivitat Empresarials. El seu objecte és coordinar, consensuar i canalitzar l'aportació de recursos per part del Govern Valencià, del Govern de la nació i de la Unió Europea. Esta oficina es configura com un instrument d'impuls i d'enllaç entre les demandes i reptes dels sectors empresarials, expressats en els plans de competitivitat, les oportunitats que genera l'economia global i els recursos que puguen disposar-se per a recolzar les estratègies empresarials de cara a l'aprofitament d'estes oportunitats.  
Per tot això, a fi de desenrotllament durant 2006 les accions previstes en els plans sectorials per al foment de la competitivitat empresarial i en virtut de les facultats que em conferix l'article 35 de la Llei 5/1983, del Govern Valencià,  
De conformitat amb el que disposa l'article 1.3 de l'Orde de 15 de setembre del 2005 de la Conselleria d'Empresa, Universitat i Ciència, resolc:  
Article 1. Objecte i àmbit.  
L'objecte de la present resolució és convocar ajudes en el marc del Plans de Competitivitat de l'Empresa Valenciana per a l'exercici 2006, les bases del qual s'establixen en l'annex.  
Article 2. Marc normatiu.  
Les ajudes recollides en la presente resolució es concediran d'acord amb el que establix l'Orde de 15 de setembre del 2005, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA) en el marc del Plans de Competitivitat de l'Empresa Valenciana.   
Article 3. Línies pressupostàries.  
L'import global màxim destinat per a la concessió de les ajudes previstes en la present convocatòria és el que s'indica a continuació:   
Línia de desenrotllament de capacitats empresarials:  
Programa d'Innovació 8.092.960 euros  
Programa de Formació 2.121.840 euros  
Línia de diversificació tecnològica i noves oportunitats:  
Programa de I+D 6.074.160 euros  
Línia de xarxes d'innovació i tecnologia:  
Programa de Promoció del Disseny 2.500.000 euros  
Programa de Cooperació entre  
Centres d'Investigació i Tecnologia 3.350.000 euros  
Total 10.472.663 euros   
a càrrec de les següents línies pressupostàries:  
J7892105 3.500.000 euros   
Z0889746 6.387.740 euros   
E8937753 3.206.640 euros   
T4648000 456.680 euros  
B3437232 4.658.520 euros   
T6509000 75.309.672 euros  
Total 27.000.101 euros  
Les ajudes descrites podran comptar amb finançament del Fons Europeu de Desenrotllament Regional i del Fons Social Europeu a través del Programa Operatiu Integrat de la Comunitat Valenciana 2000-2006, aplicant-se les disposicions que els regulen.  
Article 4. Beneficiaris.  
1. Podran acollir-se a estes ajudes les entitats sense ànim de lucre, així com l'agrupació d'estes i de pime, d'acord amb allò que s'ha indicat en cada un dels programes. L'activitat o fi social haurà de ser de caràcter industrial o de servicis relacionats amb la indústria, preferentment d'algun dels sectors inclosos en la direcció d'Internet www.impiva.es en l'apartat .plans de competitivitat empresarials.  
Quan el projecte siga presentat per una agrupació sense personalitat jurídica tindran la consideració de beneficiaris tots els participants en aquest. S'engloba davall este supòsit la presentació d'un projecte per dos o més sol·licitants sense que entre ells existisca nexe jurídic associatiu i sense perjuí que una entitat d'entre els participants siga aquella que assumisca la coordinació entre ells i enfront de l'IMPIVA.  
2. Els beneficiaris hauran de tindre la seua seu social o establiment productiu a la Comunitat Valenciana i els projectes objecte d'ajuda estar localitzats en tal territori.  
3. A efectes de la present resolució, es considerarà pime, segons la Recomanació de la Comissió, de 6 de maig del 2003, sobre la definició de microempreses, xicotetes i mitjanes empreses (DOUE núm. L 124/36, de 20 de maig del 2003), tota entitat, independentment de la seua forma jurídica, que exercisca una activitat econòmica que reunisca els requisits següents:   
. Que empre a menys de 250 persones.  
. Que tinga un volum de negoci anual no superior a 50 milions d'euros, o bé un balanç general no superior a 43 milions d'euros.  
Així mateix, quan siga necessari distingir entre xicotetes empreses i mitjanes empreses, s'entendrà per xicoteta empresa aquella unitat econòmica que empre a menys de 50 persones i que tinga un volum de negoci anual o un balanç general no superior a 10 milions d'euros; microempresa es considerarà aquella empresa que ocupe a menys de 10 persones i el seu volum de negoci o el seu balanç general anual no supere els 2 milions d'euros.  
El còmput dels efectius i límits assenyalats, en el cas d'empreses associades o vinculades s'efectuarà tal com disposen els apartats 2 i 3 de l'article 6 de l'annex de la Recomanació 2003/361/CE de la Comissió, de 6 de maig del 2003, sobre la definició de microempreses, xicotetes i mitjanes empreses. Tals criteris de còmput es poden consultar en l'imprés de sol·licitud.  
4. Queden excloses de la present convocatòria les comunitats de béns i les societats civils.  
5. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
6. Per a l'exercici de la seua activitat els beneficiaris hauran de disposar de les autoritzacions administratives preceptives, trobar-se inscrits en els Registres Públics pertinents, i complir amb qualssevol altres requisits exigits per les disposicions aplicables.  
7. Les condicions per a ser beneficiari hauran de mantindre's fins al moment del pagament de la subvenció.  
8. D'acord amb el que disposa l'article 58 de la Llei 38/2003, de 17 de novembre, General de Subvencions, l'obtenció de la subvenció falsejant les condicions requerides per a la seua concessió o ocultant aquelles que l'hagueren impedit o limitat, es considerarà infracció molt greu.  
Article 5. Sol·licitud d'ajuda.  
1. Els sol·licitants hauran de presentar una sol·licitud normalitzada omplida utilitzant el programa informàtic que es pot descarregar des de la direcció d'Internet de l'IMPIVA: www.impiva.es.  
2. Les sol·licituds i la resta de la documentació es presentaran en dos exemplars exemplar.   
3. Quan es tracte d'un projecte presentat per una agrupació sense personalitat jurídica, una de les entitats participants actuarà com a coordinadora, devent la resta de participants autoritzar a aquella perquè en nom seu presente la sol·licitud i realitze totes les gestions que requerisca la tramitació de l'ajuda, omplint per a això l'apartat corresponent de l'imprés de sol·licitud. Igualment hauran d'omplir els apartats corresponents de l'imprés fixant l'import de subvenció a aplicar així com els compromisos d'execució assumits per cada un d'ells. En qualsevol cas tindran la consideració de sol·licitant tots els participants en el projecte.  
4. A fi de potenciar l'èxit dels objectius de la present resolució, l'IMPIVA podrà traslladar les sol·licituds a altres programes o convocatòries d'ajudes.  
Article 6. Documentació que ha d'acompanyar a l'imprés de sol·licitud.  
1. Memòria tècnica del projecte, segons model que pot obtindre's descarregant-ho de la direcció d'Internet www.impiva.es. A esta memòria s'acompanyarà una còpia en format digital (preferiblement CD-ROM que incloga documents PDF, RTF o semblant) dels següents documents relatius a l'entitat coordinadora: relació d'associats, memòria d'activitats de l'any 2005 i plans d'activitats de l'any 2006.   
En el cas que els documents dalt referits ja estigueren en poder de l'IMPIVA, es farà constar en l'apartat corresponent de la memòria.  
2. Documentació relativa a la personalitat jurídica del sol·licitant (inclosos tots els participants en el projecte):  
a) L'IMPIVA obtindrà la informació relativa a la personalitat jurídica del sol·licitant quan este siga una societat la inscripció de la qual en el Registre Mercantil siga obligatòria. No obstant l'anterior, l'IMPIVA podrà requerir directament del sol·licitant la presentació d'algun document concret.  
b) En el cas de sol·licitants la inscripció del qual en el Registre Mercantil no siga obligatòria (entitats sense ànim de lucre, empresaris individuals, cooperatives), s'haurà d'aportar fotocòpia dels documents següents:  
. Contracte o acta de constitució i estatuts vigents.  
. Poder de representació del firmant de la sol·licitud, o document equivalent segons les prescripcions legals.  
. DNI Si és empresari individual.  
No serà necessari aportar la documentació anterior que ja estiga en poder de l'IMPIVA, sempre que es mantinga vigent i s'aporte declaració de vigència a este efecte segons model disponible en la direcció d'Internet: www.impiva.es .  
c) Quan el sol·licitant siga una empresa en fase de constitució, s'haurà d'aportar almenys fotocòpia del DNI del promotor i el projecte d'estatuts.   
d) Impost sobre Activitats Econòmiques (IAE):   
. Si el sol·licitant està obligat al pagament del IAE haurà d'aportar l'últim rebut (exercici 2005 o 2006, segons siga procedent) de l'impost.  
. Si no està obligat al pagament o realitza una activitat no subjecta, es farà constar en l'imprés de sol·licitud en la casella corresponent (exempció o no subjecció), indicant en el primer cas l'epígraf en què es troba donada d'alta i la seua exempció d'acord amb la normativa vigent.   
. Si la empresa o l'entitat ha sigut constituïda en l'exercici 2005 o 2006, haurà d'aportar-se el model 036 d'alta en l'impost.  
3. La presentació de la sol·licitud comporta l'autorització a l'IMPIVA per a demanar els certificats a emetre per l'Agència Estatal de l'administració Tributària, per la Unitat recaptadora de la Hisenda Pública Valenciana i per la Tresoreria General de la Seguretat Social. En qualsevol cas l'IMPIVA es reserva el dret a requerir directament al sol·licitant en el cas que la informació obtinguda presente alguna incidència.   
4. Si la documentació aportada fóra incompleta o presentara errors esmenables es requerirà a l'interessat perquè en el termini de 10 dies esmene la falta o acompanye els documents preceptius, amb advertència que si no ho fera se li tindrà per desistit de la seua sol·licitud.   
5. Els requeriments a què es fa referència en este article, així com qualsevol altre que poguera realitzar-se per l'IMPIVA, podran efectuar-se per correu electrònic a la direcció indicada pel sol·licitant en l'imprés de sol·licitud.   
6. En el cas que alguna de les empreses o entitats participants en un projecte presentat per una agrupació sense personalitat jurídica no atenguen en termini el requeriment d'esmena, l'IMPIVA podrà sol·licitar la reformulació de la sol·licitud o denegar l'ajuda per quedar el projecte desvirtuat. De la mateixa manera es procedirà si algun dels participants desistira expressament de la seua sol·licitud.  
Article 7. Termini de presentació de sol·licituds.  
El termini de presentació començarà el dia de publicació de la present resolució en el Diari Oficial de la Generalitat Valenciana (DOGV) i finalitzarà transcorreguts els dies que s'indiquen a continuació des de la seua publicació en el DOGV:  
. Programa de Cooperació Tecnològica entre Centres d'Investigació i Tecnologia i Programa d'I+D: 20 dies hàbils.  
. Programa d'Innovació i Programa de Promoció del Disseny: 30 dies hàbils  
. Programa de Formació: 20 dies hàbils.  
En tot cas, quan el dia concret de finalització del termini fóra dissabte o inhàbil en el municipi en què residira l'interessat o en la seu de l'IMPIVA, es considerarà inhàbil a tots els efectes prorrogant-se al primer dia hàbil següent.  
Article 8. Lloc de presentació de sol·licituds.  
1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació en horari de registre de 9 a 14 hores, de dilluns a divendres, i de 17 a 19 hores, de dilluns a dijous:  
. IMPIVA Alacant-oficina PROP: C/ Churruca, 03318 Alacant  
. IMPIVA Castelló-oficina PROP: Av. Germans Bou, 47. 12637 Castelló  
. IMPIVA València: Plaça de l'Ajuntament, 6. 46679 València.  
2. També podran presentar-se en les formes previstes en l'article 38.4. De la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. En el cas que s'optara per presentar la sol·licitud en una oficina de Correus, haurà de fer-se en sobre obert perquè siga datada i segellada per l'oficina de Correus abans de ser certificada.  
Article 9. Avaluació de sol·licituds.  
1. Les ajudes es concediran davall el règim de concurrència competitiva, per mitjà d'una comparació de les sol·licituds presentades en la qual s'aplicaran els criteris de valoració fixats en les bases dels programes i s'establirà una prelació respectant els límits pressupostaris.  
2. L'òrgan competent per a la instrucció del procediment de les ajudes emmarcades en la present resolució serà la Direcció d'Infraestructures i Servicis, a través de l'Àrea de Xarxes d'Innovació i Tecnologia, en els Programes de Cooperació Tecnològica entre Centres d'Investigació i Tecnologia, i d'I+D, i la Direcció d'Innovació i Competitivitat, a través de l'Àrea de Foment de la Competitivitat, en els Programes d'Innovació, de Formació, i de Promoció del Disseny.  
Article 10. Resolució de la concessió d'ajudes.  
1. Amb caràcter previ l'Oficina per a la Gestió dels Plans de Competitivitat Empresarials emetrà un informe preceptiu sobre les sol·licituds presentades.  
Després de l'aplicació dels criteris d'avaluació, una Comissió presidida pel director general de l'IMPIVA i composta per personal tècnic de l'IMPIVA i si és el cas personal extern designat per este, elevarà proposta de concessió al president de l'IMPIVA.   
2. El president de l'IMPIVA resoldrà sobre l'adjudicació de les ajudes, mitjançant una resolució, fixant expressament la quantia, i incorporant, si és el cas, les condicions i obligacions a què haja de subjectar-se el beneficiari.   
3. Les subvencions concedides seran publicades en el Diari Oficial de la Generalitat Valenciana (DOGV) amb expressió del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
4. En qualsevol cas si l'ajuda supera el milió d'euros serà necessària l'autorització del Consell; de les quals superen la quantia de 250.000 euros es donarà compte a este mateix òrgan.  
5. La resolució dictada pel president posarà fi a la via administrativa, i el seu contingut serà notificat als beneficiaris.  
6. En el cas de programes d'ajudes que estiguen finançats pel Fons Europeu de Desenrotllament Regional (FEDER), la concessió de l'ajuda quedarà condicionada a l'emissió, per part de l'autoritat ambiental competent, d'un certificat que declare la no afecció del projecte a la denominada .Xarxa Natura 2000', espai físic d'especial protecció mediambiental configurat així per la Unió Europea. L'obtenció de tal certificat es gestionarà per l'IMPIVA.  
Article 11. Projectes que reforcen la política social.  
D'acord amb els criteris de valoració que s'establixen respectivament en cada un dels programes, tindran preferència en l'adjudicació en cas d'empat els projectes presentats per aquelles entitats que acrediten ocupar un percentatge de treballadors discapacitats superior respecte a la plantilla de l'empresa que tenien amb anterioritat a la present convocatòria, i en general aquells que reunisquen els requisits previstos en la Llei 11/2003, de 10 d'abril, sobre l'estatut de les persones amb discapacitat de la Comunitat Valenciana.  
Així mateix es valoraran positivament els projectes presentats per certes categories de persones desfavorides socialment que experimenten condicions, situacions i necessitats especials a l'hora de mamprendre activitats empresarials o inserir-se en el mercat laboral.  
Article 12. Obligacions dels beneficiaris.  
1. Seran obligacions del beneficiari:  
a) Realitzar l'activitat objecte de la subvenció i acreditar la seua realització en la forma i data fixades en la notificació de l'ajuda.  
b) Respondre de la veracitat dels documents aportats.  
c) Sotmetre el projecte objecte d'ajuda al procediment d'Avaluació d'Impacte Ambiental (EIA) en els supòsits recollits en la Llei 6/2001, de 8 de maig de modificació del Reial Decret Legislatiu 1302/1986, de 28 de juny, d'Avaluació d'Impacte Ambiental (BOE núm. 111, de 9 de maig del 2001) i en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental (DOGV núm. 1412, de 30 d'octubre de 1990). Esta normativa es pot consultar en la direcció d'Internet de l'IMPIVA, www.impiva.es .  
d) Aportar la documentació que acredite la constitució de l'entitat o empresa en el cas que en el moment de la sol·licitud l'entitat o l'empresa es trobara en via de creació.  
e) Sotmetre's, tant el beneficiari com tercers relacionats amb l'objecte de la subvenció, a les actuacions de comprovació i verificació de l'activitat subvencionada efectuades per l'IMPIVA o altres òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.  
f) Comunicar a l'IMPIVA la sol·licitud o obtenció d'altres ajudes per a la mateixa finalitat procedents de qualssevol altres administracions o ens públics, indicant el percentatge i quantia de l'ajuda. En cap cas el finançament del projecte podrà superar el 100% del seu cost.  
g) Quan el beneficiari siga una empresa presentarà en la justificació una declaració responsable en què manifeste que almenys el 25% del projecte s'ha finançat amb fons no subvencionables.  
h) Actualitzar la documentació presentada que haguera patit alguna modificació i comunicar a l'IMPIVA qualsevol modificació del projecte amb anterioritat a la seua execució.  
i) Mantindre si és el cas durant un mínim de cinc anys la inversió subvencionada.  
j) Efectuar quantes mesures d'informació i publicitat establisca la normativa europea respecte a les activitats en què intervinguen els Fons Estructurals o altres Fons.  
k) Les entitats hauran de prestar servicis a preus de mercat i no mamprendre activitats econòmiques que repercutisquen en tercers, de manera que falsegen o amenacen falsejar la competència.  
l) Complir amb totes les obligacions que s'establixen en l'Orde de 15 de setembre del 2005 de la Conselleria d'Empresa, Universitat i Ciència, sobre concessió d'ajudes per IMPIVA en el marc del Pla de Competitivitat de l'Empresa Valenciana, i en qualsevol altra disposició en vigor.  
2. L'incompliment de qualsevol d'estes obligacions podrà donar lloc a la minoració o revocació, i si és el cas al reintegrament de les ajudes percebudes i a l'exigència de l'interés de demora des del moment del pagament de la subvenció.  
Article 13. Justificació de gastos i pagaments.  
1. La justificació de l'ajuda haurà de realitzar-se d'acord amb les instruccions aprovades per resolució del director general de l'IMPIVA que seran notificades als beneficiaris. L'acreditació dels gastos i inversions es realitzarà per mitjà de la presentació de justificants de gasto i pagament en la proporció que s'indique en la notificació de l'ajuda.   
2. Les factures presentades per a la justificació dels projectes hauran de complir allò que s'ha disposat pel Reial Decret 1496/2003, de 28 de novembre i la resta de normativa vigent.   
3. Els justificants hauran de ser de data posterior a la del registre d'entrada de la sol·licitud, llevat que s'indique una altra cosa en les bases dels programes.  
4. Quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques dels gastos subvencionables no existisca en el mercat suficient nombre d'entitats que ho subministren o presten. i així es faça constar en un informe-.  
L'elecció entre les ofertes presentades haurà de recaure en la més econòmica, justificant en una memòria l'elecció en un altre sentit. La no presentació de les memòries a què fa referència este apartat, o la insuficiència d'aquestes, podrà donar lloc a una minoració de l'ajuda concedida.  
5. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'IMPIVA. S'entén per empreses o entitats vinculades aquelles en què el beneficiari o un soci o grup de socis puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa, entitat, persona física o grup d'estes, directament o indirectament, amb relació a una altra, estiga en possessió d'almenys un 25% del capital subscrit, un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa.   
6. Es permet que els beneficiaris subcontracten les activitats subvencionades en els termes previstos en l'article 29 de la Llei 38/2003, de 17 de novembre, General de Subvencions, fins a un 70% del seu import. La consideració d'un import superior requerirà de l'autorització prèvia de l'IMPIVA.  
Article 14. Pagament de les ajudes.  
1. L'IMPIVA procedirà al pagament de l'ajuda una vegada el beneficiari haja executat el projecte i sempre que haja complit les obligacions exigibles.   
2. De conformitat amb el que preveu la Llei 15/2005, de 26 de desembre, de la Generalitat, de Pressupostos de la Generalitat per a l'exercici 2006, l'IMPIVA podrà anticipar el pagament de l'ajuda en els casos següents:  
. En el programa d'I+D, en el de Cooperació Tecnològica entre Centres d'Investigació i Tecnologia, i en el de Formació, es podrà anticipar a l'Institut Tecnològic beneficiari el pagament de l'ajuda concedida fins al 100% prèvia presentació d'aval bancari per la quantia anticipada, constituït d'acord amb la normativa vigent, en els Servicis territorials de la Conselleria d'Economia, Hisenda i Ocupació de la Generalitat Valenciana.   
. Si el beneficiari en el programa d'I+D és una entitat sense ànim de lucre amb finalitat investigadora, legal o estatutària podrà anticipar-se el pagament de l'ajuda concedida fins al 50% prèvia presentació d'aval bancari per la quantia anticipada, constituït d'acord amb la normativa vigent, en els Servicis territorials de la Conselleria d'Economia, Hisenda i Ocupació de la Generalitat Valenciana, i en els termes previstos en la Llei 15/2005, de 26 de desembre, de la Generalitat, de Pressupostos de la Generalitat per a l'exercici 2006.  
DISPOSICIÓ TRANSITÒRIA  
Podran prendre's en consideració les sol·licituds presentades a l'IMPIVA amb anterioritat a la publicació d'esta resolució i al marge d'una convocatòria en vigor, les característiques del projecte i del sol·licitant de la qual puguen emmarcar-se en alguns dels programes previstos en la present disposició.  
DISPOSICIÓ FINAL  
Es faculta el director general de l'IMPIVA per a dictar les resolucions necessàries per al desenrotllament, eficàcia i execució de la present convocatòria.   
València, 17 de març de 2006.. El president: Justo Nieto Nieto.  
PROGRAMA D'INNOVACIÓ  
OBJECTE  
Potenciar la competitivitat de les empreses dels sectors tradicionals i impulsar els sectors emergents a la Comunitat Valenciana, a través de la realització de projectes de caràcter estratègic.  
En este sentit i atenent als respectius Plans de Competitivitat Empresarials de la Comunitat Valenciana, constituïx l'objecte d'este programa impulsar accions de promoció de la innovació en el teixit empresarial per a incrementar el coneixement i la difusió de noves tècniques i factors de competència claus en l'entorn global.   
ACTUACIONS RECOLZABLES   
- Accions destinades a detectar les necessitats de l'entorn i identificar les estratègies competitives més adequades amb caràcter sectorial i multisectorial.  
. Accions de difusió de tècniques, tendències, ferramentes, així com de metodologies de gestió del coneixement i la innovació amb caràcter general a les PIME de la Comunitat Valenciana.  
. Accions de cooperació entre entitats i PIME per a facilitar el coneixement estratègic i la implantació de la innovació en les empreses, per mitjà de la informació, la formació, els estudis, diagnòstics i la tra nsferència tecnològica.  
Estes actuacions estaran cofinançades pel Fons Europeu de Desenrotllament Regional, Eix 1: Millora de la Competitivitat i Desenrotllament del Teixit Productiu, Mesura 1: Suport a les empreses industrials, comercials i de servicis, en el marc del Programa Operatiu Integrat de la Comunitat Valenciana 2000-2006.  
BENEFICIARIS   
. Entitats sense ànim de lucre, de forma individual i agrupada.  
. Agrupació d'entitats sense ànim de lucre amb PIME.  
TIPUS D'AJUDA  
Subvenció a fons perdut en forma de percentatge sobre els costos subvencionables:  
. En les actuacions 1 i 2: fins al 100% .  
. En l'actuació 3: fins al 45% .  
Les entitats hauran de prestar servicis a preus de mercat i no mamprendre activitats econòmiques que repercutisquen en tercers, de manera que falsegen o amenacen falsejar la competència.  
COSTOS SUBVENCIONABLES  
Quan el beneficiari siga una entitat sense ànim de lucre o una entitat participant en un projecte agrupat es podran finançar els següents tipus de costos:  
. Inversions en equipament directament relacionades amb el projecte a realitzar.  
. Gastos de personal propi associats al desenrotllament del projecte.  
. Col·laboracions externes necessàries per al desenrotllament del projecte, açò és, servicis tècnics, servicis professionals, servicis d'informació i difusió.  
. Viatges interurbans i allotjament. Només es recolzaran si són necessaris per a la realització del projecte. No es tindran en compte gastos de manutenció, dietes ni desplaçaments urbans.  
. Costos indirectes de funcionament de l'entitat derivats de la seua activitat, admetent un màxim del 15% sobre el total dels gastos acceptats en el projecte en concepte de personal propi.  
Podran considerar a efectes de justificació del gasto els costos subvencionables produïts des de l'1 de gener del 2006.  
Quan el beneficiari siga una PIME es podran recolzar els costos corresponents a les col·laboracions externes necessàries per al desenrotllament del projecte, açò és, servicis tècnics, servicis professionals, servicis d'informació i difusió.  
ALTRES  
Els beneficiaris, amb caràcter general en totes les accions relacionades amb l'objectiu del programa, i en particular amb les activitats que generen els projectes subvencionats, són responsables de la seua difusió, havent de fer coneixedor i partícip a l'IMPIVA de totes les accions promocionals i de comunicació previstes tant en la fase prèvia de sol·licitud com, amb la suficient antelació, al llarg del desenrotllament d'aquestes, inclosa la difusió dels resultats en suports físics o electrònics, havent d'utilitzar per a això la normativa d'imatge que determinen l'IMPIVA i els Fons Europeus. El no compliment de l'anterior podrà comportar la minoració o revocació de l'ajuda.  
CRITERIS DE VALORACIÓ  
QUALITAT DEL PROJECTE  
. Definició i maduresa del projecte, justificació de la seua necessitat, grau d'innovació i ajustament dels objectius del projecte a l'entorn empresarial.  
. Impacte empresarial: aplicabilitat dels resultats del projecte sobre les empreses.   
. Efecte positiu del projecte en la diversificació sectorial de la Comunitat Valenciana.   
VIABILITAT TÈCNICA I ECONÒMICOFINANCERA  
. Coherència del pressupost del projecte amb els objectius a aconseguir.   
. Definició del projecte, les seues fases, plans de treball i pressupost d'execució.   
. Equilibri en la dimensió i distribució dels recursos humans previstos.  
. Previsió i plans d'aplicabilitat i transferència de resultats del projecte.  
CARACTERÍSTIQUES DEL SOL·LICITANT  
. Orientació dels servicis del sol·licitant cap a les necessitats de les empreses de la Comunitat Valenciana.   
. Integració en el Sistema Valencià d'Innovació i col·laboració amb altres agents.   
ASPECTES SOCIOECONÒMICS  
. Oportunitat que per al teixit empresarial dels diferents sectors d'activitat i per a la societat representa l'aplicació i transferència dels resultats esperats del projecte.  
. Adequació dels objectius del projecte a les línies d'actuació dels Plans de Competitivitat de l'Empresa Valenciana.  
. Sol·licituds presentades per entitats que hagen superat en la seua plantilla respecte a l'any anterior els mínims exigits per la normativa sobre integració laboral de discapacitats o que compten amb un pla d'igualtat d'oportunitats entre dones i homes, per entitats amb ubicació en zones geogràfiques d'interés preferent, o amb projectes que suposen increment de l'ocupació.  
TERMINIS  
El termini de presentació començarà el dia de publicació de la present resolució en el Diari Oficial de la Generalitat Valenciana (DOGV) i finalitzarà transcorreguts 30 dies hàbils a partir de la seua publicació en el DOGV.  
En tot cas, quan el dia concret de finalització del termini fóra dissabte o inhàbil en el municipi en què residira l'interessat o en la seu de l'IMPIVA, es considerarà inhàbil a tots els efectes prorrogant-se al primer dia hàbil següent.  
PROGRAMA DE FORMACIÓ  
OBJECTE  
Amb caràcter general, estes ajudes pretenen facilitar a les empreses valencianes les millors opcions per a afrontar els canvis tecnològics i els reptes de la innovació per mitjà de la transferència de coneixements al personal d'aquestes, en resposta a les prioritats previstes en els respectius Plans de Competitivitat Empresarials de la Comunitat Valenciana.  
ACTUACIONS RECOLZABLES  
A.. Accions formatives  
Actuació 1. Cursos i seminaris per al desenrotllament de la competitivitat sectorial  
Activitats formatives, amb caràcter eminentment presencial, l'objecte del qual siga l'alta qualificació dels professionals i tècnics dels sectors previstos en els Plans de Competitivitat Empresarials de la Comunitat Valenciana. Els seminaris tindran una duració d'entre 8 i 20 hores i els cursos entre 20 i 120 hores.  
Amb caràcter excepcional, podran recolzar-se també altres accions formatives multimèdia basades en metodologies de formació a distància per via telemàtica o qualsevol altre tipus de metodologia innovadora que contribuïsca a facilitar l'accés a la formació.   
Esta actuació està cofinançada pel Fons Social Europeu, Eix 43: Reforç de l'estabilitat en l'ocupació i adaptabilitat, Mesura 2: Assegurar l'actualització del nivell de competències dels treballadors, en el marc del Programa Operatiu Integrat de la Comunitat Valenciana 2000-2006.  
Actuació 2. Diplomes d'especialització professional  
Programes d'especialització sectorial per a la inserció en la indústria valenciana de joves desocupats menors de 30 anys. Els cursos tindran una duració mínima de 300 hores presencials, excepte aquells presentats com a part d'un programa formatiu únic i multisectorial la duració total dels quals supere les 300 hores, i podran incloure a més un període de pràctiques en empreses del sector.  
Esta actuació està cofinançada pel Fons Social Europeu, Eix 42: Inserció i reinserció ocupacional dels desocupats, Mesura 8: Oferir vies d'inserció professional als joves, en el marc del Programa Operatiu Integrat de la Comunitat Valenciana 2000-2006.  
B. Accions de suport a la formació empresarial  
Actuació 3. Elaboració de materials formatius per a la indústria  
Creació i adaptació de productes formatius que incloguen l'ús de tecnologies multimèdia i que contribuïsquen a la millora de la formació a distància en àmbits d'especial interés sectorial i territorials per a la Comunitat Valenciana.  
Esta actuació està cofinançada pel Fons Social Europeu, Eix 43: Reforç de l'estabilitat en l'ocupació i adaptabilitat, Mesura 2: Assegurar l'actualització del nivell de competències dels treballadors, en el marc del Programa Operatiu Integrat de la Comunitat Valenciana 2000-2006.  
BENEFICIARIS   
Podran acollir-se a estes ajudes els projectes presentats per Instituts Tecnològics de la Xarxa IMPIVA.  
TIPUS D'AJUDES  
Actuació 1  
En els cursos i seminaris les ajudes seran subvencions a fons perdut de fins al 80% dels costos subvencionables màxims estimats per l'IMPIVA. Es prioritzaran els seminaris amb alt contingut tècnic i tecnològic en línia amb el programa d'Alta Especialització en Tecnologies Industrials de l'IMPIVA que utilitzen metodologies actives i pràctiques en la seua adaptació a les empreses.  
Les empreses els treballadors de les quals assistisquen a les accions formatives aportaran, en concepte de matrícula, la diferència entre l'import de la subvenció i el cost estimat del projecte per l'IMPIVA.  
L'import de les ajudes es fixarà en funció de les característiques del projecte i dels seus continguts, d'elevat nivell tecnològic i marcat caràcter sectorial.  
Actuació 2   
Subvenció a fons perdut de fins a del 100% dels costos subvencionables estimats per l'IMPIVA.  
L'import màxim de les ajudes es fixarà en funció del nombre d'hores formatives, tenint com a límit el màxim de 100,00 euros per hora de formació.  
Actuació 3   
Subvenció a fons perdut de fins al 50% dels costos subvencionables del projecte.  
Este percentatge podrà ser major en materials per a formació en tecnologies innovadores, que tinguen caràcter multisectorial, o bé, que es duguen a terme en col·laboració amb diversos Instituts Tecnològics de la Xarxa IMPIVA.  
Les entitats hauran de prestar servicis a preus de mercat i no mamprendre activitats econòmiques que repercutisquen en tercers, de manera que falsegen o amenacen falsejar la competència.  
COSTOS SUBVENCIONABLES  
Actuació 1 i Actuació 2  
Els costos subvencionables en ambdós actuacions són:  
. Gastos de personal intern:  
. Personal formador propi,  
. Gastos de direcció i coordinació del curs,  
. Personal propi d'administració, gestió i servicis auxiliars.  
. Col·laboracions externes.  
. Personal formador extern,  
. Material didàctic,  
. Promoció, comunicació,  
. Lloguer d'equips i aules.  
. Viatges interurbans i allotjament necessaris per a la realització del projecte (no s'inclou manutenció):  
. Visites a empreses, gastos per trasllats i allotjament del professorat amb motiu de l'acció formativa.  
. Costos indirectes:  
. Subministraments i altres costos d'estructura de l'institut.  
Limitacions en els costos subvencionables:  
. Gastos de professorat ha de suposar com a mínim el 40% dels costos subvencionables, i inclou: personal formador propi i extern.  
. Gastos de direcció i coordinació del curs, amb la limitació de fins al 10% dels costos subvencionables.  
. Costos indirectes, amb la limitació de fins al 10% dels costos subvencionables.  
. Personal propi d'administració, gestió i servicis auxiliars amb la limitació de fins al 10% dels costos subvencionables.  
Actuació 3  
. Gastos de personal intern:  
. Retribució de personal intern directament vinculat al desenrotllament del projecte.   
. Personal propi d'administració, gestió i servicis auxiliars (amb un límit del 15% del total de costos subvencionables).  
. Col·laboracions externes:  
. Arrendament d'equips utilitzats en el desenrotllament de les accions.  
. Gastos de béns consumibles utilitzats en la realització del projecte.  
. Personal extern directament vinculat al desenrotllament del projecte.  
. Altres servicis externs directament vinculats amb el projecte.  
. Viatges interurbans i allotjament necessaris per a la realització del projecte (no s'inclou manutenció).  
. Costos indirectes:  
. Subministraments i altres costos d'estructura del beneficiari. Es podran estimar amb un límit equivalent al 15% dels gastos de personal intern directament aplicat al projecte i considerat objecte de subvenció.  
CARACTERÍSTIQUES DE LES ACCIONS FORMATIVES  
. Amb caràcter general, cap alumne podrà disfrutar simultàniament de dos ajudes del Fons Social Europeu. Els alumnes seran residents a la Comunitat Valenciana.  
. Queden exclosos els funcionaris i treballadors de les administracions públiques.  
. Tindran prioritat els col·lectius amb especial dificultat per a la permanència en l'ocupació (majors de 45 anys en sectors on s'introduïsquen noves tecnologies, empleats de sectors o zones en processos de reconversió...), per a l'accés a la formació (propietaris i treballadors de microempreses, treballadors de zones allunyades de l'oferta formativa...), i els pertanyents a col·lectius de treballadors desfavorits (minusvàlids, immigrants, treballadors d'edat avançada, dones que es reintegren al mercat laboral...).  
. Les accions formatives hauran d'haver conclòs el 20 de desembre del 2006.  
. Podran ser tinguts en compte els justificants de gasto i pagament de data igual o posterior a 1 de gener del 2006.  
Actuació 1. Cursos i seminaris  
. Només seran recolzables activitats amb un mínim de 8 alumnes.  
. Els alumnes seran tècnics, treballadors en actiu per compte propi o aliena, d'empreses industrials pertanyents als sectors previstos en els plans sectorials.  
. El nombre d'alumnes d'una mateixa empresa en una acció formativa queda limitat al 30%.  
. L'assistència dels alumnes serà obligatòria. Les faltes d'assistència que excedisquen al 20% de la duració d'un curs s'entenen com a abandó, i implicaran l'expulsió del curs per a l'alumne i la minoració o, si és el cas, revocació de les ajudes a l'institut.  
. Les empreses a què pertanguen els alumnes hauran de tindre seu o establiment de producció a la Comunitat Valenciana.  
. Les empreses els treballadors de les quals assistisquen a estes accions formatives abonaran la matrícula corresponent que serà considerada com l'aportació empresarial al cost del seminari. El total d'estes aportacions per activitat no haurà de superar la diferència entre l'import de la subvenció i el cost estimat del projecte per l'IMPIVA. En cas contrari, l'import cobrat en excés per matrícula haurà de justificar-se amb un increment, en la mateixa proporció, del gasto a justificar.  
. Podran ser considerats com a empreses els alumnes autònoms o que representen a empreses de caràcter unipersonal.  
. En el cas que no es completaren les places disponibles, l'institut podrà sol·licitar a l'IMPIVA autorització per a incorporar alumnes que assistisquen per compte propi, sempre que es troben en situació laboral d'actius en la indústria. Estos alumnes hauran d'abonar una fiança mínima de 65,00 euros i màxima igual a l'import de la matrícula, que li serà tornada al finalitzar l'activitat, excepte en cas d'abandó.  
. L'entitat organitzadora haurà de comunicar a l'IMPIVA la quantia de la matrícula o fiança que establisca. De la mateixa manera, haurà de declarar els ingressos que tinga per estos mitjans, així com les devolucions de fiances que efectue.  
Actuació 2. Diplomes  
. Els alumnes hauran d'acreditar ser joves desocupats que no hagen complit els 30 anys d'edat el dia de començament de l'activitat formativa.  
. Només seran recolzables activitats que tinguen entre 10 i 25 alumnes.  
. Tots els cursos hauran d'incloure un Mòdul de Sensibilització Ambiental adaptat a l'especialitat formativa.  
. El programa podrà disposar d'un període de pràctiques en empreses del sector, preferentment, no inferior al 15% de la seua duració.   
. El període de formació tindrà caràcter presencial almenys en 200 hores, podent estes completar-se amb altres elements formatius no presencials.  
. Els beneficiàries disposaran d'una assegurança d'accident i responsabilitat civil per a la cobertura dels alumnes durant el curs.  
. L'assistència dels alumnes serà obligatòria; les faltes d'assistència que excedisquen al 20% de la duració d'un curs s'entenen com a abandó, i implicaran l'expulsió del curs per a l'alumne i la minoració o, si és el cas, revocació de les ajudes a l'institut.  
. Les activitats formatives tindran sempre caràcter gratuït. Els beneficiaris podran sol·licitar als alumnes el pagament d'una fiança, en cap cas superior als 600,00 euros, que li serà tornada al finalitzar l'activitat excepte en cas d'abandó. En tot cas, l'import no tornat haurà de justificar-se amb un increment, en la mateixa proporció, del gasto a justificar.   
GESTIÓ DE LES ACCIONS FORMATIVES  
Les entitats beneficiàries que organitzen activitats formatives recolzades per l'IMPIVA seran responsables:  
\* De realitzar una adequada i suficient promoció de les seues activitats, atenint-se a la normativa d'imatge que determinen l'IMPIVA i el Fons Social Europeu i de la utilització d'esta imatge en tota la documentació relacionada amb les accions formatives.  
\* De l'execució i desenrotllament de les activitats formatives, de les compres que puga realitzar i de les relacions amb el professorat, l'alumnat i amb l'IMPIVA. Esta responsabilitat no podrà ser delegada en persona o cap entitat aliena a la beneficiària directa de les ajudes.  
Queda prohibida l'existència de més d'un nivell de contractació injustificada. En el cas que existira, l'entitat emetrà un informe justificatiu indicant les raons que fan impossible realitzar l'activitat formativa sense la citada contractació. S'exclou de l'obligació de realitzar este informe la contractació de professors unipersonals per part de l'empresa que facture la docència.   
\* De la informació als quals sol·liciten accedir com a alumnes, de l'establiment de sistemes i criteris equitatius de selecció dels alumnes, dels sistemes de control i avaluació de l'assistència i aprofitament dels alumnes durant els cursos i a la seua finalització, i del seguiment de l'alumnat amb posterioritat a la finalització de l'activitat formativa.   
\* Del cobrament i administració de les matrícules i fiances que s'establisquen, així com de l'emissió dels rebuts corresponents.  
\* De la utilització correcta i aplicació dels formularis, procediments, models i terminis de gestió de l'activitat que l'IMPIVA disposarà i sol·licitarà per a:  
. La inscripció, selecció, control i certificació d'assistència i avaluació dels alumnes.   
. La comunicació d'inici, calendaris, horaris i documents de programació o execució de les activitats.  
. Altres informacions referides a les activitats que es pogueren derivar dels requeriments del Programa Operatiu Integrat de la Comunitat Valenciana del Fons Social Europeu.  
\* De la sol·licitud per escrit de l'autorització de l'IMPIVA per a qualsevol reformulació del projecte objecte d'ajuda referida al títol i contingut del curs, duració, localitat de realització i pressupost, així com de la notificació de qualsevol altre tipus de canvi en aquest.  
GESTIÓ DE LES AJUDES PER A MATERIALS FORMATIUS  
Els beneficiaris que elaboren o adapten materials formatius finançats per l'IMPIVA seran responsables:  
. De realitzar una adequada i suficient promoció dels resultats obtinguts, atenint-se a la normativa d'imatge que determinen l'IMPIVA i el Fons Social Europeu i de la utilització d'esta imatge en tota la documentació relacionada amb les accions formatives.  
. De l'execució i desenrotllament del projecte, de les compres que puga realitzar i de les relacions amb l'IMPIVA. Esta responsabilitat no podrà ser delegada en persona o cap entitat aliena a la beneficiària directa de l'ajuda.  
. Queda prohibida l'existència de més d'un nivell de contractació injustificada. En el cas que existira, l'entitat emetrà un informe justificatiu indicant les raons que fan impossible realitzar l'activitat formativa sense la citada contractació.  
. Les factures que els contractistes emeten hauran de contindre un desglossament de costos suficient per a determinar els conceptes establits com a costos subvencionables.  
. No s'entendrà com a contractació la cessió parcial del projecte a entitats que estiguen vinculades a este.  
. En tot cas, el sol·licitant de l'ajuda serà el responsable directe de l'execució del projecte, havent de gestionar el seu desenrotllament i justificació davant l'IMPIVA, així com portar el degut seguiment i control.   
CRITERIS DE VALORACIÓ DE LES SOL·LICITUDS  
Qualitat del projecte  
Actuació 1  
. Aplicabilitat a estratègies innovadores sectorials en qualsevol àmbit de l'empresa.  
. Matèries primeres (elaboració, tractament i aplicació de nous materials)  
. Producció (disseny i innovació en sistemes de producció)  
. Comercialització i internacionalització  
. Demanda expressa en plans sectorials i/o complementarietat amb les línies del programa d'Alta Especialització Professional.  
. Singularitat i inexistència d'ofertes semblants en el mercat.  
. Introducció de nous conceptes i usos de les tecnologies multimèdia particularment adaptades a la temàtica del material i al col·lectiu beneficiari.  
. Ús de metodologies actives i pràctiques, de recursos complementaris (tallers, aplicació pràctica en planta, etc...) i la seua adaptació-individualització a cada empresa.  
Actuació 2  
. Demanda expressa en els Plans de Competitivitat Empresarials de la Comunitat Valenciana i/o complementarietat amb les línies del programa d'Alta Especialització en Tecnologies Industrials de l'IMPIVA.  
. Repercussió de l'activitat sobre el sector industrial i l'àmbit de treball de l'Institut Tecnològic.  
. Grau d'execució de les activitats amb recursos propis (instal·lacions, equipament, professorat...).  
. Experiència i qualificació dels docents.  
. Ús de recursos complementaris de suport a l'alumne (mòduls no presencials en formació ocupacional, espais Web per a la distribució de materials o la realització d'activitats pràctiques, etc.).  
Actuació 3  
. Ajustament dels objectius del projecte i resultats previstos a les necessitats de les empreses. Repercussió del projecte sobre la formació per a la indústria valenciana.  
. Introducció de nous conceptes i usos de les tecnologies multimèdia particularment adaptades a la temàtica del material i al col·lectiu beneficiari.  
. Economia generada per la utilització del material enfront de la transmissió tradicional de coneixements per mitjà d'impartició presencial o pràctiques de cost superior.  
. Adequació del projecte als fins i objectius de l'estratègia general de l'Institut.  
. Pla de comunicació i difusió dels resultats a la societat.  
Característiques del sol·licitant  
. Experiència en la formació industrial.   
. Capacitat per a dur a terme les activitats formatives proposades pel que fa a disponibilitat i qualitat d'instal·lacions, personal i recursos propis suficients per a la docència i la gestió de la formació.  
Aspectes socioeconòmics  
. Oportunitat que per al teixit empresarial dels sectors d'activitat de l'Institut representa l'activitat formativa.  
. Adequació dels objectius del projecte a les línies d'actuació de la Conselleria d'Empresa, Universitat i Ciència i de l'IMPIVA.  
. Sol·licituds presentades per entitats que hagen superat en la seua plantilla respecte a l'any anterior els mínims exigits per la normativa sobre integració laboral de discapacitats o que compten amb un pla d'igualtat d'oportunitats entre dones i homes, per entitats amb ubicació en zones geogràfiques d'interés preferent, o amb projectes que suposen increment de l'ocupació.  
TERMINI DE PRESENTACIÓ DE SOL·LICITUDS  
El termini de presentació començarà el dia de publicació de la present resolució en el Diari Oficial de la Generalitat Valenciana (DOGV) i finalitzarà transcorreguts 20 dies hàbils des de la seua publicació en el DOGV.  
En tot cas, quan el dia concret de finalització del termini fóra dissabte o inhàbil en el municipi en què residira l'interessat o en la seu de l'IMPIVA, es considerarà inhàbil a tots els efectes prorrogant-se al primer dia hàbil següent.  
PROGRAMA D'I+D   
OBJECTE  
Potenciar la capacitat competitiva dels sectors consolidats i emergents de la Comunitat Valenciana a través de l'aportació de la capacitat científica i tècnica de les diferents entitats components del Sistema Valencià de Ciència, Tecnologia i Empresa, per mitjà del finançament de línies estratègiques d'investigació, desenrotllament tecnològic i innovació en les seues àrees d'actuació específiques.  
ACTUACIONS RECOLZABLES  
Projectes d'I+D desenrotllats per entitats sense ànim de lucre amb finalitat investigadora, legal o estatutària.  
Es recolzaran línies d'investigació, desenrotllament tecnològic i innovació que prioritzen l'obtenció de resultats estratègics per aprofitament general als sectors consolidats i emergents més significatius de la Comunitat Valenciana, d'acord amb les prioritats establides en els Plans de Competitivitat Empresarials de la Comunitat Valenciana.   
Este programa està cofinançat pel Fons Europeu de Desenrotllament Regional, Eix 1: Millora de la competitivitat i desenrotllament del teixit productiu, Mesura 01: Suport a empreses industrials, comercials i de servicis, en el marc del Programa Operatiu Integrat de la Comunitat Valenciana 2000-2006.  
BENEFICIARIS  
Seran beneficiaris d'estes ajudes entitats sense ànim de lucre amb finalitat investigadora, legal o estatutària.  
TIPUS D'AJUDA  
Subvenció a fons perdut de fins al 100% dels costos subvencionables del projecte.  
Les entitats hauran de prestar servicis a preus de mercat i no mamprendre activitats econòmiques que repercutisquen en tercers, de manera que falsegen o amenacen falsejar la competència.  
COSTOS SUBVENCIONABLES  
Podran considerar-se a efectes de justificació del gasto, els costos subvencionables produïts des de l'1 de gener del 2006.  
. Inversions materials i immaterials  
Compra de treballs d'investigació, coneixements tècnics, estudis de viabilitat econòmica, financera, d'impacte, d'explotació i de mercat, registre de la propietat industrial, materials necessaris per al desenrotllament del projecte o la transferència dels seus resultats, així com altres gastos relacionats.  
. Gastos de personal intern directament relacionat amb el projecte  
Gastos de personal propi de caràcter tècnic i científic implicat en el projecte.  
. Col·laboracions externes  
Gastos en servicis externs que no puguen ser desenrotllats pel propi personal de l'entitat beneficiària, necessaris per a un eficient desenrotllament del projecte i que no siguen prestats de manera continuada.  
. Viatges  
Gastos de viatges interurbans i allotjament corresponents al personal propi de caràcter tècnic i científic de l'institut tecnològic, necessaris per a la realització del projecte. S'exclouen els gastos de manutenció.  
ALTRES  
La justificació correspondrà, en tot cas, al total dels costos subvencionables estimats per l'IMPIVA, i no sols a la part subvencionada. Per a procedir al pagament de la subvenció serà necessari que el beneficiari haja executat el projecte i haja fet efectiu el pagament dels costos subvencionables, i així ho acredite.  
Els beneficiaris, amb caràcter general en totes les accions relacionades amb l'objectiu del programa, i en particular amb les activitats que generen els projectes subvencionats, és responsable de la seua difusió fent coneixedor i partícip a l'IMPIVA de totes les accions de promoció i de comunicació previstes tant en la fase prèvia de sol·licitud com, amb la suficient antelació, al llarg del desenrotllament d'aquestes, inclosa la difusió dels resultats en suports físics o electrònics, havent d'utilitzar per a això la normativa d'imatge que determinen l'IMPIVA i els Fons Europeus. El no compliment de l'anterior podrà comportar la minoració o revocació de l'ajuda.   
CRITERIS DE VALORACIÓ  
S'aplicaran els criteris següents:  
QUALITAT DEL PROJECTE  
. Definició del projecte, justificació de la necessitat, nivell de tecnologia, grau d'innovació, potencial de transferència i aplicabilitat dels resultats esperats.  
. Definició i previsió de la transferibilitat dels resultats del projecte cap a les empreses de la Comunitat Valenciana.  
. Plurianualitat de les actuacions previstes en el projecte i adequació a les línies estratègiques d'I+D+I de l'Institut.  
VIABILITAT TÈCNICA I ECONÒMICO-FINANCERA  
. Coherència del pressupost del projecte amb els objectius a aconseguir.  
. Definició del projecte, les seues fases, plans de treball i pressupost d'execució.  
. Dimensió equilibrada dels recursos humans.  
. Viabilitat del pla de transferència, explotació i comercialització dels resultats del projecte.  
. Participació d'altres agents del sistema d'innovació en el cofinançament del projecte.  
. Obtenció de fons competitius d'altres convocatòries públiques.  
CARACTERÍSTIQUES DEL SOL·LICITANT  
. Orientació de les línies estratègiques d'investigació i desenrotllament tecnològic de l'entitat cap a les necessitats de les empreses de la Comunitat Valenciana.   
. Integració en el Sistema Valencià d'Innovació i col·laboració amb altres agents.  
. Contribució al posicionament de l'Institut en l'espai nacional i europeu d'I+D en determinades àrees tecnològiques.  
ASPECTES SOCIOECONÒMICS  
. Oportunitat que per al teixit empresarial dels diferents sectors d'activitat i per a la societat representa l'aplicació i transferència dels resultats esperats del projecte.  
. Adequació dels objectius del projecte a les línies d'actuació dels Plans de Competitivitat de l'Empresa Valenciana.  
. Sol·licituds presentades per entitats que hagen superat en la seua plantilla respecte a l'any anterior els mínims exigits per la normativa sobre integració laboral de discapacitats o que compten amb un pla d'igualtat d'oportunitats entre dones i homes, per entitats amb ubicació en zones geogràfiques d'interés preferent, o amb projectes que suposen increment de l'ocupació.  
TERMINIS  
El termini de presentació començarà el dia de publicació de la present resolució en el Diari Oficial de la Generalitat Valenciana (DOGV) i finalitzarà transcorreguts 20 dies hàbils des de la seua publicació.  
En tot cas, quan el dia concret de finalització del termini fóra dissabte o inhàbil en el municipi en què residira l'interessat o en la seu de l'IMPIVA, es considerarà inhàbil a tots els efectes prorrogant-se al primer dia hàbil següent.  
PROGRAMA DE PROMOCIÓ DEL DISSENY.  
OBJECTE   
Fomentar la utilització del disseny com a factor d'innovació i de competitivitat per a les empreses de la Comunitat Valenciana, impulsant la realització d'accions de sensibilització i la definició de ferramentes i servicis per a recolzar la incorporació del disseny com a estratègia per a la millora dels seus productes i servicis, tal com s'arrepleguen en els diferents Plans de Competitivitat Empresarials.  
Este programa complix així mateix els objectius del Pla d'acció de foment del disseny de l'IMPIVA per a la coordinació dels agents implicats en la promoció del disseny en el nostre entorn, millorant la cooperació i aconseguint un efecte multiplicador d'estes accions en el teixit empresarial valencià.  
ACTUACIONS RECOLZABLES  
. Línies d'activitat exercides per a la definició de nous servicis avançats la finalitat de la qual siga millorar el nivell d'assessorament tècnic i d'informació específica que puguen recolzar amb caràcter sectorial els processos de gestió del disseny en el desenrotllament i llançament de nous productes.  
. Accions orientades a la definició de ferramentes que recolzen el procés de disseny en les empreses, amb caràcter sectorial i multisectorial.  
. Activitats de difusió i promoció d'estes tècniques i servicis al sector empresarial.  
. Realització d'accions de promoció i sensibilització orientades a posar en valor la importància del disseny per a la competitivitat empresarial.   
Les accions recolzades en esta convocatòria hauran d'emmarcar-se en el Pla d'acció per a foment de disseny definit per IMPIVA i consultable en la Web.  
La prestació de servicis avançats a les empreses de la Comunitat Valenciana haurà de definir-se, en tot cas, sense transgredir les normes de la lliure competència.  
Esta actuació està cofinançada pel Fons Europeu de Desenrotllament Regional, Eix 1: Millora de la Competitivitat i Desenrotllament del Teixit Productiu, Mesura 1: Suport a les empreses industrials, comercials i de servicis, en el marc del Programa Operatiu Integrat de la Comunitat Valenciana 2000-2006.  
BENEFICIARIS  
Amb caràcter general, seran beneficiaris d'estes ajudes instituts tecnològics de la Xarxa IMPIVA, associacions de dissenyadors i associacions sectorials, radicats a la Comunitat Valenciana, amb projectes que estructuren accions de promoció del disseny orientades a empreses industrials del seu àmbit d'actuació.  
TIPUS D'AJUDES  
Subvenció a fons perdut de fins al 100% dels costos subvencionables del projecte.  
Les entitats hauran de prestar servicis a preus de mercat i no mamprendre activitats econòmiques que repercutisquen en tercers, de manera que falsegen o amenacen falsejar la competència.  
COSTOS SUBVENCIONABLES  
Per a totes les actuacions del programa, podran considerar-se a efectes de justificació del gasto, els costos subvencionables produïts des de l'1 de gener del 2006.  
. Gastos de personal intern directament relacionat amb el projecte.  
. Col·laboracions externes. Gastos en servicis externs directament associats al desenrotllament del projecte.  
ALTRES  
Els beneficiaris, amb caràcter general en totes les accions relacionades amb l'objectiu del programa, i en particular amb les activitats que generen els projectes subvencionats, és responsable de la seua difusió fent coneixedor i partícip a l'IMPIVA de totes les accions promocionals i de comunicació previstes tant en la fase prèvia de sol·licitud com, amb la suficient antelació, al llarg del desenrotllament d'aquestes, inclosa la difusió dels resultats en suports físics o electrònics, havent d'utilitzar per a això la normativa d'imatge que determinen l'IMPIVA i els Fons Europeus. El no compliment de l'anterior podrà comportar la minoració o revocació de l'ajuda.   
CRITERIS DE VALORACIÓ  
QUALITAT DEL PROJECTE  
. Ajustament dels objectius del projecte i resultats previstos a les necessitats de les empreses.  
. Adequació del projecte als fins i objectius de l'estratègia general de l'entitat sol·licitant.  
. Pla de comunicació i difusió dels resultats a la societat.  
. Vinculació del projecte als objectius del Plans d'acció de foment del disseny d'IMPIVA.  
VIABILITAT TÈCNICA I ECONOMICOFINANCERA  
. Coherència del pressupost del projecte amb els objectius a aconseguir.  
. Definició del projecte, les seues fases, pla de treball i pressupost d'execució.  
. Dimensió equilibrada dels recursos humans i de les inversions necessàries respecte a l'abast de l'acció.  
CARACTERÍSTIQUES DEL SOL·LICITANT  
. Orientació dels servicis del sol·licitant cap a les necessitats de les empreses de la Comunitat Valenciana.   
. Previsió de desenrotllament de servicis innovadors adaptats a les necessitats de les empreses de la Comunitat Valenciana.  
. Integració en el Sistema Valencià d'Innovació i la seua col·laboració amb altres agents.  
ASPECTES SOCIOECONÒMICS  
. Oportunitat que per al teixit empresarial representa l'aplicació i difusió dels resultats esperats del projecte.  
. Adequació dels objectius del projecte a les línies d'actuació de la Conselleria d'Empresa, Universitat i Ciència i de l'IMPIVA.  
. Sol·licituds presentades per entitats que hagen superat en la seua plantilla respecte a l'any anterior els mínims exigits per la normativa sobre integració laboral de discapacitats o que compten amb un pla d'igualtat d'oportunitats entre dones i homes, per entitats amb ubicació en zones geogràfiques d'interés preferent, o amb projectes que suposen increment de l'ocupació.  
TERMINIS  
El termini de presentació començarà el dia de publicació de la present resolució en el Diari Oficial de la Generalitat Valenciana (DOGV) i finalitzarà transcorreguts 30 dies hàbils des de la seua publicació en el DOGV.  
PROGRAMA DE COOPERACIÓ TECNOLÒGICA ENTRE CENTRES D'INVESTIGACIÓ I TECNOLOGIA  
OBJECTE  
En el marc dels Plans de Competitivitat Empresarials constituïx l'objecte d'este programa potenciar la generació i transferència de tecnologies adaptades a les necessitats, interessos o potencialitats de les empreses de la Comunitat Valenciana, així com afavorir la incorporació en estes d'elements d'innovació en productes, processos o servicis, per mitjà de la posada en valor dels coneixements residents en la comunitat cientificotecnològica a través dels Instituts Tecnològics de la Xarxa IMPIVA, contribuint al mateix temps a l'articulació del Sistema Valencià de Ciència, Tecnologia i Empresa en el marc del PVIDI 2001-2006.  
ACTUACIONS RECOLZABLES  
Projectes d'I+D en cooperació.   
Es recolzaran projectes d'I+D i transferència tecnològica emmarcats en les línies d'investigació de l'Institut Tecnològic, a través d'acords establits entre este, i almenys, una altra entitat pública o privada sense ànim de lucre amb finalitat investigadora, legal o estatutària, que suposen una efectiva articulació del Sistema Valencià de Ciència, Tecnologia i Empresa.  
Els resultats d'estos projectes de cooperació seran d'interés i aplicació en un ampli col·lectiu d'empreses de la Comunitat Valenciana, enfortint les capacitats d'innovació en aquestes, o desenrotllant tecnologia en sectors industrials clau. Per a això, els projectes hauran de contemplar un pla de transferència dels resultats de la investigació en funció de les prioritats delimitades en els Plans de Competitivitat Empresarials de la Comunitat Valenciana.  
El pressupost total de participació en el projecte corresponent a cada una de les entitats participants en l'acord de cooperació no serà inferior a 12.000 euros.   
Haurà de celebrar-se un contracte de col·laboració entre les entitats participants en l'acord de cooperació en què es detallen, entre altres, els investigadors implicats, la seua dedicació horària, les funcions a desenrotllar, així com les tasques i responsabilitats de cada una de les parts. S'aportarà el contracte subscrit junt amb la sol·licitud d'ajuda, o bé en un termini no superior a 20 dies hàbils des de la finalització del termini de presentació de sol·licituds.  
Este programa està cofinançat pel Fons Europeu de Desenrotllament Regional, Eix 1: Millora de la competitivitat i desenrotllament del teixit productiu, Mesura 01: Suport a empreses industrials, comercials i de servicis, en el marc del Programa Operatiu Integrat de la Comunitat Valenciana 2000-2006.  
BENEFICIARIS  
Seran beneficiaris d'estes ajudes els Instituts Tecnològics de la Xarxa IMPIVA els que hauran de concertar acords de col·laboració amb altres entitats amb finalitat investigadora de què almenys una serà aliena a la citada Xarxa i, preferentment, tindrà la seua seu a la Comunitat Valenciana.  
TIPUS D'AJUDES  
Subvenció a fons perdut de fins al 100% dels costos subvencionables del projecte.   
Els projectes recolzats a través d'este programa es desenrotllaran al llarg d'un màxim de dos exercicis, encara que excepcionalment podran estendre's a un tercer. En tot cas, la renovació de les ajudes si procedira, i la determinació del seu import per a la segona, i si és el cas tercera anualitat, es resoldrà segons les disponibilitats pressupostàries i els resultats del seguiment del projecte, en el primer trimestre de cada exercici. Per a això, l'entitat beneficiària presentarà la sol·licitud formal de renovació del projecte per al següent exercici junt amb la memòria justificativa del treball realitzat.  
Les entitats hauran de prestar servicis a preus de mercat i no mamprendre activitats econòmiques que repercutisquen en tercers, de manera que falsegen o amenacen falsejar la competència.  
COSTOS SUBVENCIONABLES  
Podran considerar-se a efectes de justificació del gasto, els costos subvencionables produïts des de l'1 de gener del 2006.  
. Inversions materials i immaterials  
Compra de treballs d'investigació, coneixements tècnics, estudis de viabilitat econòmica, financera, d'impacte, d'explotació i de mercat, registre de la propietat industrial, materials necessaris per al desenrotllament del projecte o la transferència dels seus resultats, així com altres gastos relacionats.  
. Gastos de personal intern directament relacionat amb el projecte  
Gastos de personal propi de caràcter tècnic i científic de l'Institut Tecnològic necessari per al desenrotllament del projecte, fins al 70% del cost anual total del projecte.  
. Col·laboracions externes  
Gastos de subcontractació amb entitats amb finalitat investigadora, legal o estatutària que siguen necessaris per a la consecució dels objectius del projecte.  
. Viatges  
Gastos de viatges interurbans i allotjament corresponents al personal propi de caràcter tècnic i científic de l'Institut Tecnològic, necessaris per a la realització del projecte. S'exclouen els gastos de manutenció.  
ALTRES  
La justificació correspondrà, en tot cas, al total dels costos subvencionables estimats per l'IMPIVA, i no sols a la part subvencionada. Per a procedir al pagament de la subvenció serà necessari que el beneficiari haja fet efectiu el pagament dels costos subvencionables, i així ho acredite.   
L'Institut Tecnològic, amb caràcter general en totes les accions relacionades amb l'objectiu del programa, i en particular amb les activitats que generen els projectes subvencionats, és responsable de la seua difusió havent de fer coneixedor i partícip a l'IMPIVA de totes les accions de promoció i comunicació previstes tant en la fase prèvia de sol·licitud com, amb la suficient antelació, al llarg del desenrotllament d'aquestes, inclosa la difusió dels resultats en suports físics o electrònics, havent d'utilitzar per a això la normativa d'imatge que determinen l'IMPIVA i els Fons Europeus. El no compliment de l'anterior podrà comportar la minoració o revocació de l'ajuda.  
CRITERIS DE VALORACIÓ  
L'IMPIVA podrà recórrer a experts aliens per a l'avaluació dels projectes, a fi de garantir un tractament independent i acreditat dels mateixos.   
QUALITAT DEL PROJECTE  
. Definició del projecte: fonamentació i coherència dels objectius. Novetat i rellevància de la contribució cientificotècnica esperable: grau d'innovació, potencial de transferència i aplicabilitat dels resultats esperats. Contrast amb línies d'altres equips nacionals o estrangers. Grau de risc de la investigació.  
. Definició de la cooperació, responsabilitat i funcions dels participants, grau de compromís dels acords establits quant a continguts i duració prevista en el temps. Complementarietat dels equips participants i beneficis de la coordinació.  
. Plurianualitat de les actuacions previstes en el projecte, adequació a les línies estratègiques d'I+D+I de l'Institut i la seua convergència cap a una línia estable de cooperació.  
. Col·laboració tecnològica en el desenrotllament del projecte amb altres agents del sistema d'innovació, preferentment amb instal·lacions d'I+D a la Comunitat Valenciana.  
. Experiència de l'equip: Historial més recent dels participants a títol individual, amb especial importància per al líder de l'equip, experiència prèvia en el tema concret del projecte, coordinació del grup i/o potencial per a aconseguir els objectius proposats.   
VIABILITAT TÈCNICA I ECONÒMICOFINANCERA  
. Coherència del pressupost del projecte amb els objectius a aconseguir.  
. Pla de treball i seqüenciació de tasques i pressupost d'execució.  
. Dimensió i distribució equilibrada dels recursos humans.  
. Viabilitat del pla de transferència, explotació i comercialització dels resultats del projecte.  
. Participació d'altres agents del sistema d'innovació en el cofinançament del projecte.  
. Obtenció de fons competitius d'altres convocatòries públiques.  
CARACTERÍSTIQUES DEL SOL·LICITANT  
. Orientació de les línies estratègiques d'investigació i desenrotllament tecnològic de l'Institut cap a les necessitats de les empreses de la Comunitat Valenciana.   
. Integració en el Sistema Valencià d'Innovació i col·laboració amb altres agents.  
. Contribució al posicionament de l'Institut en l'espai nacional i europeu d'I+D en determinades àrees tecnològiques.  
ASPECTES SOCIOECONÒMICS  
. Oportunitat que per al teixit empresarial dels sectors d'activitat de l'Institut i per a la societat representa l'aplicació i transferència dels resultats esperats del projecte.  
. Adequació dels objectius del projecte a les línies d'actuació de la Conselleria d'Empresa, Universitat i Ciència delimitades pels Plans de Competitivitat de l'Empresa Valenciana.   
. Sol·licituds presentades per entitats que hagen superat en la seua plantilla respecte a l'any anterior els mínims exigits per la normativa sobre integració laboral de discapacitats o que compten amb un pla d'igualtat d'oportunitats entre dones i homes, per entitats amb ubicació en zones geogràfiques d'interés preferent, o amb projectes que suposen increment de l'ocupació.  
TERMINIS  
El termini de presentació començarà el dia de publicació de la present resolució en el Diari Oficial de la Generalitat Valenciana (DOGV) i finalitzarà transcorreguts 20 dies hàbils des de la seua publicació.  
En tot cas, quan el dia concret de finalització del termini fóra dissabte o inhàbil en el municipi en què residira l'interessat o en la seu de l'IMPIVA, es considerarà inhàbil a tots els efectes prorrogant-se al primer dia hàbil següent.